
ABSTRACT
Dreptul de a vâna este legat, în majoritatea statelor europene, de dreptul de proprietate, dar într-o serie de ţări (Europa Centrală, Italia, Grecia) acest drept aparţine statului sau comunităţilor locale.

Relaţiile dintre dreptul de a vâna şi dreptul proprietăţii sunt foarte complexe. În Germania, Anglia, Ţara Galilor, Spania, Olanda, Franţa dreptul de a vâna aparţine proprietarului, cu condiţia de a deţine o suprafaţă minimă (75 ha în Germania, 40 ha în Olanda, între 250 şi 500 ha în Spania).

Ca principiu, proprietarii au dreptul de a se opune vânătorii pe terenurile lor, deşi prevederile legale în acest sens sunt variate. În Germania, proprietarii cu terenuri mai mici sunt automat membri ai unei asociaţii comunale, cărora le transferă dreptul de a le administra. 
În Italia şi Portugalia, dreptul de a vâna aparţine predominant statului. Teritoriile de vânat se împart în teritorii recunoscute prin proceduri administrative. Statul exploatează direct dreptul la vânătoare şi, pe de altă parte, el îl poate concesiona privaţilor. 

În Germania, Italia, vânătoarea este de competenţa administraţiei regionale, dar, chiar dacă landurile legiferează în acest domeniu, ele au obligaţia de a respecta legislaţia naţională care reprezintă legea cadru. În Spania, comunităţile autonome, deşi au elaborat propriile legi ale vânătorii, se raportează permanent la Legea naţională adoptată în anul 1970.

Echilibrul între interesul proprietarilor gestionari ai terenurilor (acela de a obţine profit prin agricultură, silvicultură, vânătoare, pescuit, agro-turism etc.) şi cel al vânătorilor (care doresc o mare diversitate şi densitate a vânatului) se bazează pe respectul drepturilor de proprietate, garantul gestionării durabile.

Cadrul comunitar cuprinde următoarele prevederi:

- Directiva privind habitatul nr. 92/43/CEE, care vizează conservarea speciilor de mamifere cele mai ameninţate din UE şi habitatelor naturale;

- Directiva privind armele de foc nr. 91/477/CEE, modificată ulterior prin Directiva 2008/51/CE);

- Regulamentul privind armele de foc nr. 258/2012;

- Regulamentul privind animale de companie (CE) nr. 998/2003;

- Regulamentele privind igiena alimentară nr. 852/2004, nr. 853/2004 şi nr. 854/2004;
- Regulamentele UE privind comerţul cu animale sălbatice nr. 338/97 şi nr. 865/2006;
- Regulamentul Consiliului privind vânătoarea cu capcane nr. 3254/91;
- Regulamentul privind sigilarea produselor comercializate nr.1007/2009.
AUSTRIA

Potrivit Constituţiei, reglementarea activităţii de vânătoare este în responsabilitatea landurilor federale. Fiecare dintre cele 9 landuri are legi proprii în această materie şi norme separate de aplicare.

La nivelul fiecărui land funcţionează o asociaţie, iar la nivel naţional o federaţie de vânătoare, astfel încât fiecare posesor de permis de vânătoare este membru al acestei federaţii.

În principiu, dreptul de a vâna aparţine, în exclusivitate, proprietarului terenului de vânătoare, condiţia fiind ca acesta să dobândească autorizaţia privată de vânătoare. Aceasta se acordă numai proprietarilor care deţin peste 115 ha de teren nedivizat (în unele landuri 300 ha). Dacă proprietarul deţine permis de vânătoare, el poate să vâneze în acel perimetru. În caz contrar, el trebuie să predea perimetrul şi administrarea lui unei persoane autorizate. Proprietăţile care nu îndeplinesc condiţiile de autorizare privată sunt unite în aşa-numitele perimetre asociative de vânătoare, în vederea arendării lor. Prin contractul respectiv, arendaşii preiau toate drepturile şi obligaţiile care decurg din dreptul de vânătoare. Proprietarii/arendatorii primesc o rentă pentru dreptul de vânătoare cedat. 

Perimetrele de vânătoare pot fi luate în arendă atât de către vânători, ca persoane fizice, sau de către o asociaţie de vânătoare. Arendaşii trebuie să deţină un permis valabil de vânătoare. 

Persoanele care doresc să vâneze pe aceste terenuri trebuie să deţină un permis de vânătoare
. Pentru a obţine un astfel de permis, pentru prima dată, candidatul trebuie să susţină un examen al „tinerilor vânători". Fiecare land are propriul permis de vânătoare şi un examen specific, care este compus dintr-o parte teoretică şi o probă practică. Pentru toate landurile, candidatul trebuie să facă dovada cunoştinţelor sale în următoarele domenii: 

- legislaţia relevantă în domeniu, inclusiv reglementările privind protecţia mediului; 

- manipularea şi funcţionarea armelor de foc de vânătoare şi a muniţiei în condiţii de siguranţă;

- biologie, fiziologie, etologie şi caracteristicile native ale speciilor de vânat; 

- managementul vânătorii; 

- interacţiunea dintre sportul vânătorii şi mediul înconjurător; 

- tradiţiile de bază ale vânătorii;

- formarea câinilor de vânătoare şi reproducerea acestora; 

- manipularea vânatului pentru consumul uman; 

- noţiuni de ecologie; 

- noţiuni de bază de agricultură şi silvicultură; 

- acordarea primului ajutor în cazurile accidentelor de vânătoare. 

Titularii unui permis de vânătoare pe un an pot obţine permise de vizitatori în toate celelalte (cu excepţia landului Tirol). 

Cetăţenii străini pot vâna pe baza prezentării unei autorizaţii de vânătoare valabilă în ţara de reşedinţă sau pot obţine permise de vânătoare în Austria, prevederile legale variind de la land la land. 

Fiecare membru al unei asociaţii de vânătoare beneficiază în mod automat de o asigurare de răspundere civilă (726 Euro ± 1.816 euro pentru fiecare cerere de daune), valabilă pentru cazurile de vătămare corporală sau în cazul producerii de pagube materiale. De asemenea, fiecare titular al unui permis de vânătoare beneficiază de o poliţă de asigurare pentru cazurile de accidente specifice.

Cote/limitări – specii protejate

- fazan - 200.000 exemplare;

- potârnichea gri - 10.000 exemplare;

- cocoşul de mesteacăn - se vânează cu licenţă specială în luna mai;

- cocoşul de munte - se vânează cu licenţă specială în luna mai;

- diferite specii de raţe - 90.000 de exemplare;

- iepurele brun - 200.000 exemplare;

- marmota alpină - cotele diferă în funcţie de land;

- vulpea - 60.000 exemplare;

- bursuc - 8.000 exemplare;

- mistreţul - 25.000 exemplare;

- căprioare - 260.000 exemplare;

- muflonul - 1.600 exemplare;

- capra neagră - 25.000 exemplare.


Este interzisă vânătoarea la următoarele specii:


- porumbelul sălbatic;


- prepeliţă;


- potârniche;


- sitar;


- becaţă;


- raţa şi gâsca sălbatică;


- lişiţă;


- iepure;


- castor;


- şacal;


- raton;


- pisica sălbatică;


- linx;


- lup;


- urs.

BELGIA

Vânătoarea este un domeniu marginal. Se desfăşoară în perimetre limitate: 25 ha în nordul şi 50 ha în sudul regiunii valone şi 40 ha în zona flamandă. În regiunea Capitalei Bruxelles vânătoarea este interzisă. 

Dreptul de vânătoare în perimetrele menţionate este exercitat astfel: 
- 13% de către proprietarii terenurilor respective;

- 29% de locuitorii din perimetre;

- 36% de către membrii asociaţiilor de vânători;

- 22% de către invitaţi.

Vânătoarea este reglementată prin norme adoptate la nivel regional.

Pentru obţinerea unui permis de vânătoare în fiecare din cele două regiuni, solicitantul susţine un examen, compus din două probe - teoretică şi practică. Pentru obţinerea permisului cu valabilitatea de 1 an, solicitantul trebuie să prezinte o asigurare de răspundere civilă, valabilă pentru regiunea dorită şi cazierul judiciar. Costurile unui permis de vânătoare este cuprins între 150 euro în Flandra şi 223 euro în Valonia. 

Pentru persoanele care nu au domiciliul în regiunea în cauză, titularul terenului poate obţine o licenţă regională de vânătoare, valabilă pe o perioadă de 5 zile, sub rezerva prezentării unui certificat de asigurare al unei terţ, cu plata unei taxe.

Cote/limitări – specii protejate


- porumbelul sălbatic - 200.000 exemplare;


- fazan - 100.000 exemplare;

- potârnichea gri - 50.000 exemplare;


- sitar - 10.000 exemplare;


- raţă sălbatică - 100.000 exemplare;


- lişiţă - 10.000 exemplare;


- alte specii de raţe - 10.000 exemplare;


- gâsca sălbatică - 10.000 exemplare;


- iepure - 50.000 exemplare;

- iepurele brun - 50.000 exemplare;


- vulpe - 10.000 exemplare;

- mistreţ - 10.000 exemplare.

- căprioare - 20.000-25.000 exemplare;


Este interzisă vânătoarea la următoarele specii:

- cerb în Flandra; 3.000 de exemplare în Valonia;

- căprior în Flandra; 100 de exemplare în Valonia;

- muflon în Flandra; 200 de exemplare în Valonia;

- prepeliţă;

- becaţă;

- raton;

- bursuc;

- pisică sălbatică;

- linx;

- căprioară pitică.

BULGARIA

Potrivit prevederilor Legii privind vânătoarea şi protecţia fondului cinegetic (2002), cu amendamentele ulterioare, administrarea activităţii de vânătoare şi protecţia fondului cinegetic este în responsabilitatea Ministerului Agriculturii şi Pădurilor. 

Fondul cinegetic este împărţit în regiuni economice de vânătoare, indiferent de forma de proprietate a perimetrelor respective.

Asociaţiile de vânători pot solicita organismului de administrare concesiunea terenului şi a organizării de activităţi de vânătoare pentru o anumită regiune economică de vânătoare, în baza unor contracte comerciale. Pentru Asociaţia naţională a vânătorilor, contractul se încheie pe o perioadă de maxim 10 ani. 

Există aproximativ 3.000 de teritorii de vânătoare în ţară, cu o dimensiune minimă de 1.000 de ha pentru grupurile mici şi de 2.000 ha pentru grupurile mari. Aceste teritorii de vânătoare sunt stabilite de către autorităţile competente, având graniţe naturale. Sistemul de concesiune se aplică la aproximativ 85% din suprafaţa totală de vânătoare, restul de 15% fiind gestionată de stat. Suprafaţa medie de vânătoare este de cel puţin 70 ha/vânător. 

Direcţia silvică stabileşte şi aprobă un plan anual de vânătoare pentru fiecare teritoriu. 


Condiţiile pentru obţinerea unui permis de vânătoare sunt următoarele:


- vârsta minimă: 18 ani; 


- naţionalitate bulgară; 


- participarea la un curs de formare şi instruire pe o perioadă de un an într-o asociaţie de vânători (acest lucru nu este necesar pentru persoanele cu o diplomă în silvicultură); 


- promovarea examenului.


Vânătorii străini care doresc să vâneze în Bulgaria pot obţine un permis de vânătoare pentru vizitatori, care este valabil pentru o perioadă de o lună, fiind necesară o copie a permisului de vânătoare naţional sau o licenţă din ţara de origine. 

Cote/limitări – specii protejate


- porumbelul sălbatic - fără cotă;


- fazan - 22.000 exemplare;

- potârnichea gri - 32.000 exemplare;

- prepeliţă - 510.000 exemplare;

- cocoşul de munte - 45 exemplare;


- sitar - 5.700 exemplare;

- becaţă - fără cotă;


- raţă sălbatică - fără cotă;


- lişiţă - fără cotă;

- iepurele brun - 17.000 exemplare;


- vulpe - 16.000 exemplare;

- şacal auriu - 22.000 exemplare;


- raton - fără cotă;


- bursuc - fără cotă;

- lup - 360 exemplare;

- urs - 5 exemplare;

- mistreţ - 20.000 exemplare.

- căprioare - 800 exemplare;

- cerb - 240 exemplare;

- căprior - 600 exemplare;

- muflon - 100 exemplare;

- bizonul european - fără cotă la masculi.


Este interzisă vânătoarea la următoarele specii:

- toate speciile de raţe şi gâşte sălbatice;

- pisică sălbatică;


- iepure;


- capra neagră.


CEHIA


Legislaţia cehă nu reglementează separat vânătoarea, ci ca pe o parte a unei activităţii complexe, incluzând gestionarea faunei sălbatice, îngrijirea mediului şi tradiţiile culturale. Dreptul de a desfăşura vânătoarea aparţine proprietarului terenului. O zonă în care această activitate poate fi efectuată trebuie să aibă cel puţin 500 de hectare şi să îndeplinească unele cerinţe suplimentare (de exemplu, continuitate şi îngrădire), trebuind să fie aprobată de către administraţia de stat. Proprietarii de terenuri mici trebuie să creeze o structură specială. Proprietarul (sau proprietarii) zonelor certificate pot desfăşura această activitate în mod direct sau cedând dreptul unor alte persoane sau asociaţii. 


Pentru a putea desfăşura activitatea de vânătoare, o persoană trebuie să aibă un permis de vânătoare şi permisiunea proprietarului unei zone certificate drept teren de vânătoare. Cetăţenii cehi pot obţine un permis de vânătoare după ce au participat la un curs de formare şi au trecut un examen specific. De asemenea, este obligatorie deţinerea unei asigurări specifice.


Vânătorii străini pot obţine un permis special temporar de vânătoare, dacă au permis de vânătoare naţional, permis european de deţinere a armelor de foc şi asigurarea de vânătoare adecvată.

Cote/limitări – specii protejate


- porumbelul sălbatic - 22.000 exemplare;


- fazan - 700.000 exemplare, doar pentru masculi;


- raţa sălbatică - 335.000 exemplare;


- gâsca gri - 2.000 exemplare;


- iepure - 100 exemplare;


- iepurele brun - 120.000 exemplare;


- vulpea - 100.000 exemplare;


- bursuc - fără cotă;


- mistreţ - 125.000 exemplare;


- căprioare - 110.000 exemplare;

- cerb - 20.500 exemplare;

- căprior - 13.000 exemplare;


- cerbul cu coadă albă - fără cotă;

- muflonul - 9.000 exemplare;


- capra neagră - 10 exemplare;


- capra sălbatică - fără cotă.


Este interzisă vânătoarea la următoarele specii:


- sitar;


- prepeliţă;


- cocoşul de munte;


- cocoşul de mesteacăn;


- becaţă;


- lişiţă;


- gâsca de Canada;


- castorul european;


- raton;


- pisica sălbatică;


- linx;


- lup;


- urs;


- elan.


CROAŢIA


Drepturile de vânătoare sunt inseparabil legate de dreptul de proprietate asupra terenurilor şi a solului. Proprietarii pot închiria aceste drepturi către terţe părţi. Pentru a obţine dreptul de a vâna pe terenul propriu, proprietatea trebuie să aibă cel puţin 1.000 de hectare, zonă neîntreruptă. Zonele de vânătoare trebuie să fie autorizate de către autorităţi, în prezent existând aproximativ 320 de zone de vânătoare deţinute de stat şi 860 de către asociaţiile de vânătoare. Zonele statului sunt sub autoritatea Ministerului Agriculturii şi Turismului sau ale Camerelor de Comerţ regionale. Cel mai adesea, acestea sunt închiriate de către diverse societăţi de vânătoare, companii sau persoane fizice care organizează activităţi de vânătoare în scop comercial.


Permisul de vânătoare poate fi obţinut de orice persoană care a trecut un test de competenţă de vânătoare, are un permis de vânătoare valabil şi dispune de aprobarea proprietarului unui teren de vânătoare. Testul de competenţă scris finalizează un curs de 125 de ore teoretice şi practice. Permisul de vânătoare se eliberează pentru o perioadă de cinci ani şi este valabil doar dacă este vizat anual. 


Vânători străini au nevoie de un permis de vânătoare eliberat de structura competentă din Croaţia. Pentru eliberarea actului este necesară depunerea unei copii a permisului de vânătoare din ţara de origine şi o copie a paşaportului de călătorie. Permisul are valabilitatea de 1 an, costul acestuia fiind de circa 55 de euro, incluzând şi asigurarea specifică.


Este permisă vânătoarea următoarelor specii
:


- porumbelul sălbatic;


- fazan;

- potârnichea gri;

- prepeliţă;


- sitar;

- becaţă;


- raţă sălbatică;

- anumite specii de raţe şi gâşte sălbatice;

- iepurele brun;

- iepure;

- vulpe;

- şacal;

- castor;

- pisică sălbatică;

- mistreţ;

- urs;

- căprioare;

- cerb;

- căprior;

- muflon; 

- capra neagră.


Este interzisă vânătoarea la următoarele specii:

- sitarul cu picioare roşii;

- cocoşul de munte;

- ierunca;

- lişiţă;

- gâsca gri;

- castor;

- linx;

- lup;

- urs;

- cerbul cu coadă albă.

DANEMARCA 

Legea privind vânătoarea (1993) prevede faptul că dreptul de vânătoare revine proprietarului perimetrului respectiv, pe care poate să-l cedeze unei terţe părţi, pentru o perioadă de maximum 30 de ani. 

Legea naţională privind vânătoarea cuprinde principalele reglementări în domeniu: sezoanele deschise (normele se revizuiesc la fiecare 3 ani), metodele de vânătoare, armele de foc de vânătoare şi muniţia aferentă, regulamentul de control, tipurile de comerţ, zonele protejate. Anumite detalii administrative sunt în competenţa unor structuri regionale, din cadrul Agenţiei Naţionale a Pădurilor şi ale Asociaţiei vânătorilor. 

Vânătorii străini trebuie să aplice pentru obţinerea unui permis de vânătoare danez temporar. Cererea trebuie să conţină o copie a unui permis de vânătoare valabil eliberat în ţara de origine, data naşterii (acesta apare pe majoritatea licenţelor de vânătoare, însă nu şi pe cea norvegiană), orice documentaţie care dovedeşte că solicitantul este un vânător autorizat în ţara de origine. Acest permis temporar are valabilitatea de 1 an.

Cote/limitări – specii protejate


- porumbelul sălbatic - 332.000 exemplare;


- fazan - 743.950 exemplare;

- potârnichea gri - 37.400 exemplare;


- sitar - 42.567 exemplare;

- becaţă - 14.584 exemplare;


- raţă sălbatică - 528.783 exemplare;


- lişiţă - 63.464 exemplare;

- alte specii de raţe - 217.733 exemplare;

- gâsca gri - 29.134 exemplare;

- gâsca de Canada - 8.967 exemplare;

- alte specii de gâşte - 5.634 exemplare;

- iepure - 4.900 exemplare;

- iepurele brun - 63.600 exemplare;

- vulpe - 38.250 exemplare;

- ratonul - reglementări speciale;

- mistreţul - reglementări speciale; 

- căprioare - 116.817 exemplare;

- cerb - 6.900 exemplare;

- căprior - 4.800 exemplare;

- muflon - se aplică reglementări speciale. 


Este interzisă vânătoarea la următoarele specii:

- prepeliţă;

- castor;

- bursuc.

ESTONIA

Drepturile de vânătoare aparţin proprietarului terenului. În cazul producerii de daune, acestea sunt acoperite de societăţile de vânătoare. 

Permisul de vânătoare se acordă pe baza unei cererii unui proprietar sau în baza permisului de vânătoare din ţara de origine pentru un cetăţean străin.


Condiţiile de obţinere a unui permis de vânătoare sunt următoarele:


- vârsta minimă 18 ani;


- deţinerea unei licenţe care să dovedească dreptul de a purta arme de foc.

Cote/limitări – specii protejate


- porumbelul sălbatic - 372 exemplare;


- fazan - 92 exemplare;

- potârnichea gri - 30 exemplare;


- ierunca -  39 exemplare;


- sitar - 976 exemplare;


- becaţă - 26 exemplare;


- raţă sălbatică - 6.575 exemplare;


- lişiţă - 1.884 exemplare;


- gâsca gri - 1.122 exemplare;


- gâsca de Canada - fără cotă;


- iepure - 804 exemplare;


- castor - 6.144 exemplare;


- vulpe - 10.092 exemplare;


- raton - 9.112 exemplare;


- bursuc - 180 exemplare;


- linx - 166 exemplare, cu excepţia femelelor;


- lup - 130 exemplare;


- urs - 41 exemplare;


- mistreţ - 19.914 exemplare;

- căprioare - 16.861 exemplare;

- cerb - 352 exemplare;


- elan -  4082 exemplare.


Este interzisă vânătoarea la următoarele specii:

- prepeliţă;

- cocoşul de mesteacăn;

- cocoşul de munte.

FINLANDA

Dreptul de vânătoare aparţine proprietarului perimetrului. Acesta poate să cedeze dreptul de vânătoare pe proprietatea sa unei terţe părţi. 

Vânătorii sunt organizaţi în asociaţii (cluburi) de vânătoare care iau în arendă perimetre de diferite suprafeţe, pentru a forma o zonă suficient de mare şi uniformă necesară activităţii de vânătoare. În prezent, sunt aproximativ 4.500 de asociaţii care au arendat perimetre între 2.000 şi 10.000 ha. Asociaţiile sunt responsabile pentru fondul cinegetic şi pentru organizarea vânătorii, deţinătorul dreptului de proprietate al terenului fiind obligat să supervizeze aceste activităţi. 

Fondul forestier se află în proporţie de 63% în proprietate privată, 24% în proprietatea statului, 9%, a unor companii şi 4% în alte forme de proprietate. 
Domeniile statului protejate prin lege cuprind în total 25.626 km2, reprezentând 8,4% din suprafaţa ţării: - rezervaţii naturale 1488 km2; - parcuri naţionale 6750 km2;   - terenuri mlăştinoase 4057 km2; - păduri de foioase 12 km2; - terenuri sălbatice 12.815 km2.
Serviciul finlandez pentru păduri şi parcuri este deţinătorul dreptului de vânătoare în perimetrele din proprietatea statului. Serviciul concesionează dreptul de vânătoare, în perimetrele mai mici, către asociaţiile locale de vânători, în timp ce în perimetrele mari (1.000 la 250.000 ha) vânătoarea se desfăşoară în baza unui sistem de licenţiere, prin vânzarea de permise valabile de la 1 la 7 zile. 

Persoanele care doresc să vâneze în Finlanda trebuie să deţină un permis de vânătoare. Pentru aceasta, solicitantul trebuie să treacă un examen care cuprinde două probe: teoretică şi practică. 

Solicitanţii trebuie să cunoască, printre altele:

- legislaţia în domeniu;

- noţiuni de administraţie;

- biologie;

- managementul şi metodele de vânătoare.

Permisul de vânătoare este reînnoit anual, taxa fiind de 28 euro, cuprinzând o asigurare ce acoperă accidentele şi prejudiciile ce pot apărea pe parcursul vânătorii. Taxa de autorizare oferă titularului toate avantajele de membru al Organizaţiei centrale a vânătorilor.

Un vânător străin care doreşte să obţină un permis de vânătoare finlandez trebuie să prezinte permisul de vânătoare din propria sa ţară sau un alt certificat care conferă dreptul de a vâna în propria ţară, în caz contrar, el trebuind să treacă examenul pe care îl susţin cetăţenii finlandezi. 

Cote/limitări – specii protejate


- porumbelul sălbatic - 157.000 exemplare;


- fazan - 76.000 exemplare;

- potârnichea gri - 2.500 exemplare;


- cocoşul de mesteacăn - 114.000 exemplare;

- cocoşul de munte - 25.500 exemplare;


- potârniche - fără cotă;


- sitar - 57.500 exemplare;

- raţa sălbatică - 272.000 exemplare;

- lişiţă - fără cotă;

- alte specii de raţe - 243.000 exemplare;

- iepure - 1.000 exemplare;

- iepurele brun - 210.000 exemplare;

- iepurele de munte - 70.000 exemplare;

- castorul european - 6.500 exemplare, cu licenţă specială;

- vulpea - 63.000 exemplare;

- raton - fără cotă;

- bursuc - fără cotă;

- linx - cu licenţă specială;


- lup - cu licenţă specială;

- urs - 84 exemplare, cu licenţă specială; 

- mistreţ - 75 exemplare, pentru femelă este necesară o aprobare specială;

- căprioare -  4.182 exemplare;

- cerb - 89 exemplare;

- căprior - 162 exemplare;

- ren - 89 exemplare, cu licenţă specială;

- cerbul cu coadă albă - 25.624 exemplare, cu licenţă specială;

- elan - 57.000 exemplare, cu licenţă specială;

- muflon - 14 exemplare.



Este interzisă vânătoarea la următoarele specii:

- prepeliţă;

- becaţă;

- gluton.

FRANŢA

Franţa se află pe primele locuri în Europa în ceea ce priveşte amploarea şi diversitatea activităţii de vânătoare, alături de Spania şi Italia. Veniturile obţinute din această activitate au fost în ultimii ani, de circa 2,3-2,5 miliarde euro, sectorul oferind, în medie, aproximativ 23.000 locuri de muncă. 
Organizarea activităţii de vânătoare se face conform prevederilor Codului mediului (art. L 421-1 -  421-19 - din partea legislativă  şi R. 421-1 - R 421-54 - din partea regulamentară). Codul mediului a inclus prevederi din Legea vânătorii din anul 2000, cu modificările ulterioare. În Codul mediului
, instituit prin legea referitoare la protecţia naturii
, se face referire la activitatea de vânătoare. În această parte a Codului se abordează problemele organizării vânătorii, a Oficiului naţional al vânătorii şi faunei sălbatice, federaţiilor departamentale şi interdepartamentale de vânători, ale federaţiilor regionale şi ale Federaţiei naţionale a vânătorilor. 

La nivel central, activitatea de vânătoare este coordonată de Ministerul Ecologiei care elaborează textele de reglementare, veghează la aplicarea lor, în principal, prin intermediul prefectului departamentului şi prin Oficiul naţional al vânătorii şi al faunei sălbatice
. 
Oficiul Naţional al Vânătorii şi Faunei Sălbatice
 se află sub dubla tutelă a Ministerului Ecologiei şi a Ministerului Agriculturii şi are ca principale misiuni: supravegherea teritoriilor şi poliţiilor de mediu şi vânătoare, elaborarea unor studii şi cercetări referitoare la habitatul şi fauna sălbatică, asigurarea sprijinului tehnic şi consilierea administraţiilor, a colectivităţilor teritoriale, asigurarea dezvoltării vânătorii, în acord cu exigenţele dezvoltării durabile, organizarea şi  desfăşurarea examenului pentru acordarea permisului de vânătoare. Oficiul gestionează 62.150 ha repartizate în 33 de rezervaţii.

Federaţia naţională a vânătorilor coordonează şi reprezintă pe lângă organismele publice naţionale federaţiile departamentale, interdepartamentale şi regionale ale vânătorilor. Toate aceste asociaţii sunt controlate de Ministerul Ecologiei. Federaţia naţională a vânătorilor fixează nivelul minim al cotizaţiei vânătorilor şi gestionează un fond „de egalizare a finanţării federaţiilor, de acoperire a cheltuielilor legate de plata despăgubirilor pentru daune”, dar şi de prevenire a daunelor. Permisul de vânătoare nu este considerat valabil decât după plata redevenţelor, cotizaţiilor şi participaţiilor datorate federaţiilor.
 Federaţia naţională a vânătorilor este o organizaţie de tip federal, unică în Europa, care cuprinde: 95 federaţii departamentale sau interdepartamentale; 22 federaţii regionale; 1.350 administratori aleşi şi voluntari; 1.500 persoane calificate în acest domeniu. 
La nivel local, în coordonarea activităţii de vânătoare sunt implicaţi prefecţii departamentelor, care stabilesc datele de închidere şi deschidere a sezoanelor de vânătoare, contribuie la elaborarea planurilor de vânătoare, la asigurarea controlului federaţiilor departamentale ale vânătorii. Ei se sprijină pe direcţiile departamentale pentru agricultură şi pentru domeniul forestier.

Federaţiile departamentale şi interdepartamentale ale vânătorilor reprezintă interesele vânătorilor de la nivel departamental. 

Federaţiile regionale ale vânătorilor asigură reprezentarea vânătorilor la nivel regional şi sunt consultate de prefecţii regiunilor în legătură cu elaborarea orientărilor regionale de gestionare a faunei sălbatice, elaborate sub coordonarea direcţiilor regionale de mediu.

În Franţa, structurile de bază ale activităţii de vânătoare sunt asociaţiile de vânătoare, înfiinţate încă din anul 1901. Actualmente, la nivel de bază,  funcţionează Asociaţiile comunale de vânătoare agreate, cu o activitate de peste 45 de ani. Asociaţiile comunale ale vânătorilor au fost înfiinţate prin Legea din 10 iulie 1964, cu scopul de a realiza o mai bună organizare a vânătorii, de a o susţine financiar, de a asigura o bună gestionare cinegetică şi de a raţionaliza organizarea administrativă a acestui domeniu. Această lege a fost consolidată prin Legea referitoare la protecţia naturii din 10 iulie 1976 şi de Legea privind vânătoarea din anul 2000, cu modificările ulterioare. 
Modalităţile de atribuire a dreptului de gestionare a fondurilor de vânătoare de către proprietari către gestionari este reglementat de Codul mediului. 
Asociaţia comunală se defineşte pe un teritoriu bine delimitat, deschis vânătorii, nefiind posibilă decât o asociaţie pe comună. Pentru a susţine dezvoltarea faunei sălbatice, asociaţia trebuie să pună 10% din teritoriu ca rezervă de vânat. Pentru a lua în considerare dreptul la securitate a persoanelor, terenurile situate pe o rază de 150 m în jurul localităţilor, sau 7 ha, nu fac parte din teritoriul asociaţiei. Dincolo de o anumită zonă a bunurilor personale, particularii pot conserva dreptul lor de vânătoare şi pot să constituie teritorii de gestionare cinegetică.

Teritoriile aparţinând statului, căile ferate, căile de circulaţie, nu sunt incluse în teritoriile asociaţiei.

Conform Codului forestier, politica de valorizare economică, ecologică şi socială a pădurii este de competenţa statului. Exploatarea vânătorii prin concesionare, se poate realiza astfel: fără încredinţare directă, în urma unei licitaţii publice; prin concesiune a licenţelor pentru gestionarea domeniilor şi prin înţelegere mutuală. Datorită importanţei gestiunii, durata contractelor este cuprinsă între 6-12 ani.

În Franţa, dreptul la vânătoare este un drept real imobiliar, ataşat posesiunii solului.

Dreptul de a vâna pe terenuri aparţine: 

·  proprietarului sau celui ce beneficiază de uzufruct, cu titlu legal, sau gestionarului;

·  unui grup de proprietari sau deţinători de drept de proprietate, sub formă de asociaţii sau altă formă privată prevăzută prin convenţie.

Modalităţile de atribuire a dreptului de gestionare a fondurilor de vânătoare de către proprietari se regăsesc în Codul Forestier. În cazul pădurilor aflate în proprietatea statului, vânătoarea se desfăşoară, în general, prin darea terenurilor în locaţie, în urma unei licitaţii publice şi prin concesionarea licenţelor sau prin încredinţare directă, în cazul terenurilor pentru care nu s-a găsit gestionar prin licitaţie. 

Conform Codului forestier, încredinţarea locaţiilor, fără adjudecare prealabilă, este rezervată:

· Oficiului naţional al vânătorii şi faunei sălbatice pentru amenajarea rezervaţiilor;

· asociaţiilor comunale şi intercomunale agreate ale vânătorilor, cu anumite condiţii (mai ales când nu au teritorii proprii);

· organismelor ştiinţifice şi tehnice pentru a realiza experimente de gestionare a faunei sălbatice;

· gestionarilor teritoriilor învecinate, când ele au o suprafaţă de peste 60 ha.
Potrivit legii, autoritatea competentă în domeniul exploatării prin vânătoare a terenurilor statului este Oficiul Naţional al Pădurilor. Acesta poate încheia cu proprietarii convenţii, pe o durată de cel puţin 10 ani. El poate lua în locaţie dreptul de vânătoare al proprietarilor vecini, cu aprobarea prefectului.

Concesionarea licenţelor prin care se acordă dreptul la vânătoare se face pe o durată de un an. Licenţele se acordă individual şi nominativ. Ele pot avea şi caracter colectiv, menţionându-se identitatea fiecărui beneficiar. În contractul de încredinţare a licenţei se precizează limitele teritoriilor, tipul vânătorii, zilele în care se va vâna, numărul vânatului pe specii.

Modificările succesive ale Legii privind vânătoarea au redefinit şi modernizat rolul asociaţiilor comunale ale vânătorilor, ţinând cont de rolul lor în gestionarea spaţiilor şi speciilor. Legile au întărit rolul prefectului în tutelarea activităţii federaţiilor departamentale ale vânătorilor. Între proprietarii terenurilor de vânătoare şi asociaţiile comunale se încheie, de obicei, contracte de arendă în care sunt menţionate numărul de cadastru al parcelelor închiriate şi durata contractului (3, 6, 9 ani). Aceste înţelegeri pot fi verbale sau scrise.

În concluzie, se poate observa că modificările legislative au vizat adaptarea structurilor şi modurilor de gestionare, astfel încât să fie mai bine clarificat rolul diferiţilor parteneri (organisme publice şi asociaţii)
. Ele au permis evoluţia modului de intervenţie a statului, clarificând nivelul de competenţă al fiecărui eşalon. În ultima perioadă a avut loc o puternică descentralizare a gestionării spaţiilor de vânătoare. Gestionarea a fost delegată, în principal, federaţiilor departamentale ale vânătorilor, considerate capabile a pune în evidenţă rolul actorilor locali. Descentralizarea a constituit un mijloc esenţial de gestionare globală a faunei sălbatice, ea fiind însoţită de deconcentrarea procedurilor. În ultima perioadă, un rol deosebit a revenit statului şi, mai ales, prefecţilor. Ghidul acestui nou mod de a gestiona l-au constituit orientările regionale de gestionare.
În domeniul vânătorii au fost reiterate principiile gestionării durabile, gestionarea fondului de animale sălbatice, fiind, totodată, unitară, raţională şi ecologică. În principal, o activitate de vânătoare durabilă a impus să se vâneze cu limite bine stabilite, conform planificărilor locale, regionale şi strategiilor naţionale. Gestionarea durabilă a faunei sălbatice a impus trecerea de la o logică administrativă la o logică a obiectivelor, la o măsurare permanentă a rezultatelor.

Gestionarea contractelor a vizat stabilirea unor raporturi clare între guvern şi contractant, urmărindu-se respectarea contractelor, identificarea rapidă a problemelor, protejarea intereselor publice. În acest demers, conform exigenţelor domeniului, s-au comparat aşteptările cu rezultatele concrete ale contractelor şi au fost identificate soluţiile pentru rezolvarea problemelor, corectându-se situaţia iniţială. Experienţa a arătat că activitatea inspectării contractelor de exploatare este un demers necesar care ar trebui prevăzut iniţial în contract. Pentru gestionarea optimă a contractelor a fost nevoie de resurse importante, de un personal numeros şi calificat şi de proceduri foarte bine elaborate de control şi anulare a contractelor cu probleme. Pentru ca gestionarea durabilă să poată fi pusă în aplicare au fost necesare criterii şi indicatori foarte precişi, cuprinşi în sisteme de certificare performante.

Conform prevederilor legale, relaţia dintre proprietar şi asociaţia comunală de vânătoare
 este determinată de faptul că dreptul de a vâna este legat de dreptul de proprietate şi numai proprietarul poate decide asupra lui.

Proprietarul poate încheia un contract de închiriere cu asociaţia comunală, prevăzând remunerarea corespunzătoare şi condiţiile ce trebuie îndeplinite de către vânători.

În Codul mediului se fac precizări referitoare la desfăşurarea activităţii de vânătoare pe domeniul statului.
Miniştrii ecologiei, energiei, dezvoltării durabile, finanţelor au stabilit în comun, prin Decretul din 2 aprilie 2010, nivelul redevenţelor:

·  Redevenţa cinegetică naţională anuală - 206,15 euro;

·  Redevenţa cinegetică naţională temporară pentru 9 zile - 123,26 euro;

·  Redevenţa cinegetică naţională temporară pentru 3 zile - 61,53 euro;

·  Redevenţa cinegetică departamentală anuală - 40,37 euro;

·  Redevenţa cinegetică departamentală temporară pentru 9 zile - 24,45 euro; 

·  Redevenţa cinegetică departamentală temporară pentru 3 zile - 15,92 euro.

 Nivelul redevenţelor este indexat anual, conform ratei de creştere a indicelui preţurilor de consum.

Examenul pentru obţinerea permisului de vânătoare cuprinde două părţi: teoretică şi practică. Candidaţii se pot înscrie pe tot parcursul anului la una dintre federaţiile de vânătoare care activează pe teritoriul Franţei. Acestea organizează sesiuni de instruire teoretică şi practică, care sunt obligatorii. 
Pentru a fi admis, solicitantul trebuie să împlinească 15 ani în ziua examenului.

Permisul de vânătoare este valabil pe viaţă, dar trebuie să fie validat în fiecare an. Costurile acestei permis anual pot varia în funcţie de tipul vânatului (mic sau mare), precum şi de zonele în care vânătorul intenţionează să vâneze (într-un singur Departament, în mai multe sau în întreaga ţară). Asigurarea de vânătoare este obligatorie. 

Conform prevederilor Codului mediului, nerezidenţii de naţionalitate franceză sau străinii, pot obţine permisul de vânătoare în aceleaşi condiţii ca şi vânători francezi, dar fără a fi nevoie de a susţine examenul francez. Aceştia pot prezenta permisul de vânătoare sau asigurarea emise în străinătate.

Cote/limitări – specii protejate


- porumbelul sălbatic - 4.000.000 exemplare;


- fazan - 4.000.000 exemplare;
- potârniche - 1.000.000 exemplare;

- potârnichea cu picioare roşii - 1.000.000 exemplare;

- prepeliţă - 300.000 exemplare; 


- cocoşul de mesteacăn - 500 exemplare, doar pentru masculi;

- cocoşul de munte - 50 exemplare, doar pentru masculi;
- potârnichea albă - 300 exemplare;

- ierunca - 100 exemplare;

- sitar - 1.000.000 exemplare;

- raţă sălbatică - 1.500.000 exemplare;


- lişiţă - 300.000 exemplare;
- anser (gâsca de vară) - 20.000 exemplare;

- iepure - 2.000.000 exemplare;

- iepurele brun - 800.000 exemplare;

- iepurele de munte - 800 exemplare;

- marmota alpină - fără cotă;


- vulpea - 350.000 exemplare;
- raton - 800 exemplare;

- bursuc -  fără cotă;

- mistreţ - 551.000 exemplare;
- căprioare – 522.000 exemplare;

- cerb - 50.000 exemplare;

- căprior - 700 exemplare; 

- muflon - 3.000 exemplare;
- capra neagră - 15.000 exemplare;

Este interzisă vânătoarea la următoarele specii:

- alte specii de raţe;


- gâsca de Canada;


- alte specii de gâşte;


- castor;


- pisica sălbatică;


- linx;


- lup;
- urs;

- ibex;

- alte specii de cerbi şi căprioare.

GERMANIA

Articolul 75 din Constituţie prevede că federaţia poate emite dispoziţii-cadru în domeniile de competenţa landurilor. Vânătoarea face parte dintre aceste domenii, astfel încât landurile, chiar dacă legiferează în domeniu, trebuie să respecte dispoziţiile Legii federale referitoare la vânătoare.

În Germania, norma care reglementează vânătoarea este Legea federală din 1976, care prevede că Ministerul Alimentaţiei, Agriculturii şi al Protecţiei Consumatorului şi Ministerul Federal pentru Mediul Înconjurător, Conservarea Naturii şi Siguranţă Nucleară sunt autorităţile de administrare a domeniului. Asociaţia germană a vânătorilor grupează asociaţiile din cele 16 landuri. 

Conform Legii federale, dreptul de a vâna aparţine proprietarului. Cu toate acestea, dreptul de proprietate nu implică automat dreptul de a vâna. Proprietarul poate să concesioneze dreptul de vânătoare sau poate să interzică vânătoarea pe terenul lui.

Legea federală stabileşte că terenul trebuie să aibă o suprafaţă neîntreruptă de cel puţin 75 ha. Terenurile mai mici de 75 ha sunt grupate în perimetre comune de vânătoare, de cel puţin 150 ha iar proprietarii lor devin automat membri ai structurii de vânătoare astfel constituită. Aceasta dobândeşte dreptul de vânătoare pentru o perioadă de 9 ani şi are obligaţia să administreze terenul, în numele proprietarilor, care pierd dreptul de a vâna pe teritoriile lor. Ca regulă generală, asociaţia de vânătoare poate concesiona dreptul de vânătoare către terţi. Persoana care obţine concesionarea trebuie să fi deţinut o licenţă de vânătoare în ultimii trei ani. 

Pentru a vâna pe teritoriul Germaniei este necesar un permis de vânătoare.  Acesta poate fi eliberat de către autorităţile locale, cu condiţia susţinerii unui examen şi după încheierea unei asigurări.

Fiecărui vânător german îi este permis să deţină două pistoale (pistol sau revolver), precum şi un număr nelimitat de arme de foc de vânătoare. 
Străinii au nevoie de un permis eliberat de autorităţile germane, valabil pe o perioadă de o săptămână. Acesta poate fi reînnoit de câte ori este necesar. 

Condiţii pentru eliberarea unui permis de vânătoare pentru străini: 

- un permis valabil de vânătoare sau o licenţă (în copie legalizată); 

- o asigurare;

- o fotografie de identitate; 

- o invitaţie din partea unui vânător german;

- permisul european pentru deţinerea de arme de foc;

- o carte de identitate valabilă sau paşaport; 

Pentru anumite ţări permisul de vânătoare naţional este recunoscut ca valabil, de exemplu, Belgia, Bulgaria, Danemarca, Luxemburg, Olanda sau Polonia.

Cote/limitări – specii protejate


- porumbelul sălbatic - 500.000 exemplare;


- fazan - 272.000 exemplare;

- potârnichea gri - 8.000 exemplare;
- raţa sălbatică - 446.000 exemplare;

- alte specii de raţe - 50.000 exemplare;
- alte specii de gâşte - 40.000 exemplare;
- iepure - 246.000 exemplare;

- iepurele brun - 500.000 exemplare;

- vulpea - 533.000 exemplare;

- raton - 54.000 exemplare;
- castorul european - 57.000 exemplare;

- căprioare - 1.128.000 exemplare;

- cerb - 67.000 exemplare;

- căprior - 57.000 exemplare;

- mistreţ - 541.000 exemplare;

- muflon - 6.500 exemplare;

- capra neagră - 4.000 exemplare;


Este interzisă vânătoarea la următoarele specii:

- prepeliţă;

- becaţă;


- cocoşul de mesteacăn;

- cocoşul de munte;

- sitar;

- marmota alpină;

- castor;

- pisica sălbatică;

- linx;

- lup;

- urs;

- elan.

ITALIA

Legea 157 din 11 februarie 1992 referitoare la protecţia faunei sălbatice a constituit legea-cadru care trebuie respectată la nivel regional.

Articolul 117 din Constituţie prevede că în anumite domenii, printre care şi vânătoarea, regiunea adoptă normele legale care nu pot fi în contradicţie cu interesul naţional sau cu cel al altor regiuni.

Conform acestei legi, fauna sălbatică este patrimoniu al statului şi este protejată în interesul comunităţii naţionale şi internaţionale şi, în consecinţă, exercitarea vânătorii este autorizată cu respectarea condiţiilor de protejare a faunei sălbatice. Majoritatea spaţiilor naturale sunt obiectul unei planificări care permite o gestionare programată a vânătorii.

Statul deţine dreptul de a vâna şi de a acorda dreptul de vânătoare persoanelor care îl solicită şi care satisfac criteriile stabilite de lege.

În principiu, proprietarii nu pot să se opună vânătorii pe teritoriul lor.

Conform legii, exersarea vânătorii este limitată la anumite zone, un proprietar poate, în 30 zile, după publicarea planului regional, să se adreseze administraţiei competente ca terenul său să nu fie inclus. Dacă se aprobă, el trebuie să semnalizeze interdicţia.

În plus, legea prevede ca regiunea să verse în contul unui proprietar de teren, inclus în plan, o contribuţie financiară.

Conform legii din 1992, regiunile elaborează planurile geografice de vânătoare.

Totalitatea spaţiilor naturale trebuie să fie repartizate în: 

- zone de protecţie a faunei sălbatice, care reprezintă 20-30% din suprafaţa considerată a fi zonă de vânătoare interzisă; 

- exploatări private de vânătoare instituite la cerere (15% din suprafaţă) unde vânătoarea este rezervată;


- teritorii de vânătoare, în restul suprafeţei unde regiunile gestionează programat vânătoarea. Aceste teritorii trebuie să fie, în măsura posibilităţilor, delimitate prin criterii naturale. Fiecare provincie are cel mult două teritorii.

Conform normelor asociaţiilor de vânători, fiecare deţinător al unui permis de vânătoare, are dreptul de a accede, după ce a făcut cerere, la un singur teritoriu de vânătoare, aceasta pentru a responsabiliza vânătorii.

Planificarea teritoriului este stabilită la nivelul provinciei, dar rămâne în competenţa regiunii. Decizia finală este luată de autorităţile regionale, în colaborare cu Ministerul Agriculturii şi Mediului, ca şi cu părţile interesate (vânători, agricultori, asociaţii de protecţie a mediului).

Pentru a putea vâna, rezidenţii trebuie să obţină un permis de port-armă, după împlinirea vârstei de 18 ani şi după susţinerea unui examen. Proba teoretică cuprinde noţiuni privind legislaţia în domeniu, biologie, armele de foc şi muniţia, conservarea naturii şi de prim ajutor. Solicitanţii trebuie să obţină un certificat medical psiho-fizic şi un document care să ateste absolvirea unui curs de tir. Permisul este valabil o perioadă de şase ani. 

Vânătorii trebuie să obţină un card de vânătoare regional, pe care sunt înregistrate zonele de vânătoare, numărul de animale şi cotele, document care este emis de către autorităţile locale. De asemenea, este obligatorie încheierea unei asigurări specifice.

Cote/limitări – specii protejate


- porumbelul sălbatic - fără cotă specificată;


- fazan;

- cocoşul de munte;


- becaţă;

- iepurele brun;

- vulpea;

- mistreţ;

- căprioare;
- cerb;

- căprior;

- muflon;

- capra neagră;


Este interzisă vânătoarea la următoarele specii:
- iepure;

- iepurele de munte;

- potârniche;
- prepeliţă;

- becaţă;
- raţa sălbatică;

- sitar;

- gâsca de Canada;

- marmota alpină;

- castor;

- şacal;

- pisica sălbatică;

- urs;
- bursuc;

- lup;
- ibex.
LETONIA

În Letonia, drepturile de vânătoare aparţin proprietarilor de terenuri, care pot închiria terenurile terţilor, persoane fizice sau juridice, în scopul vânătorii. 
Aproximativ jumătate din pădurile ţării sunt deţinute de stat, care acordă dreptul de vânătoare asociaţiilor de vânători sau persoanelor fizice. Utilizarea terenurilor aflate în proprietatea municipalităţilor diferă de la o regiune la alta, existând zone care pot fi folosite gratuit sau cu plată pentru vânătoare, pe altele aceasta fiind interzisă cu desăvârşire.

 Cele mai multe dintre terenurile agricole sunt în proprietate privată, putând primi destinaţia de spaţiu de vânătoare dacă dimensiunile îndeplinesc condiţiile prevăzute de lege.

Serviciul silvic al statului (SFS) este autoritatea care coordonează activitatea de vânătoare în Letonia. 

Pentru exercitarea dreptului de vânătoare în Letonia, cetăţenii letoni sau rezidenţii trebuie să deţină un permis de armă de foc şi un certificat special sau un card sezonier pentru vânătoare, care autorizează utilizarea ustensilelor de vânătoare (capcane, etc.). Cardul sezonier se reînnoieşte anual şi are rolul unui permis de vânătoare pentru speciile de talie mică. Pentru unele specii de vânat de talie mare este necesară obţinerea unui certificat special (licenţă) ce trebuie obţinut pentru fiecare specie în parte. 
Certificatul de vânător poate fi obţinut de orice persoană care a împlinit vârsta de 18 ani şi prezintă documente medicale care atestă posibilitatea deţinerii unei arme de foc. De asemenea, persoana respectivă trebuie să susţină un examen, compus dintr-o probă teoretică şi una practică. 

Vizitatorii străini pot vâna în Letonia după ce au obţinut documentele necesare din partea Serviciului silvic al Letoniei. Aceştia trebuie să depună următoarele acte:   

- documentul de identitate; 

- certificatul de vânător valabil în ţara sa de origine;           

- certificatul european privind deţinerea armelor de foc sau un permis eliberat de Poliţia de stat a Letoniei pentru deţinerea de arme de foc; 

- certificatul de vânătoare în Letonia sau cardul sezonier.

Certificatele se eliberează pentru o zi, o perioadă de 2 - 10 zile sau pentru întreg sezonul. Toate activităţile de vânătoare, cu excepţia vânării păsărilor de apă, trebuie notificate către Serviciul silvic, care stabileşte procedura ce trebuie urmată.

Suprafeţele minime necesare vânătorii sunt următoarele:

- cerb - minim 200 de hectare, inclusiv terenurile cu pădure sau suprafeţe agricole; 

- mistreţi, inclusiv pui - minim 1.000 hectare; 

- căprioare - minim 2.000 de hectare;  

- elan - minim 2.500 de hectare.
Cote/limitări – specii protejate


- porumbelul sălbatic - fără cotă specificată;


- cocoşul de mesteacăn;

- cocoşul de munte;


- ierunca;


- sitar;

- raţa sălbatică;

- alte specii de raţe;

- gâsca de Canada;

- alte specii de gâşte;
- iepure;

- iepurele brun;

- iepurele de munte;

- castor;

- vulpea;

- raton;

- bursuc;

- linx - 133 exemplare;


- lup - 139 exemplare;

- mistreţ - 25.570 exemplare;

- căprioare - 10.508 exemplare;
- cerb - 4.800 exemplare;

- elan - 2.861 exemplare.


Este interzisă vânătoarea la următoarele specii:

- fazan;
- potârniche;
- prepeliţă;

- becaţă;
- urs;
- bizon;

- anumite specii de sitari şi gâşte.
OLANDA

Legea privind flora şi fauna, intrată în vigoare în anul 2001, cuprinde principiul interdicţiei de a ucide orice animal sălbatic, vânătoarea fiind considerată o derogare de la această regulă generală.

Dreptul de a vâna aparţine proprietarului terenului. Totuşi, dreptul de proprietate nu antrenează automat dreptul de a vâna, deoarece legea vânătorii prevede o mărime minimă a terenului de vânătoare (suprafaţă minimă de 40 ha şi o lărgime de 300 m). În cazul închirierii terenurilor, dreptul de a vâna revine celui care a închiriat. Dreptul de a vâna poate fi închiriat prin contract unui vânător autorizat sau unei asociaţii de vânătoare.
În ceea ce priveşte apele teritoriale şi terenurile ce fac parte din patrimoniul statului, vânătoarea reprezintă tot un drept al proprietarului (Ministerul de Finanţe, Ministerul Agriculturii sau instituţia care răspunde de patrimoniul natural şi pescuit), care pot ceda aceste drepturi pe o perioadă cuprinsă între 6 şi 12 luni.

Titularul dreptului de a vâna care nu doreşte să exercite acest drept are obligaţia de a menţine vânatul pe teren la „un nivel rezonabil”. În caz contrar, trebuie să prevină pagubele cauzate vecinilor lor de vânatul care trăieşte pe terenul lui. Pentru aceasta, el poate solicita sprijinul unor comisii ad-hoc care se ocupă cu daunele provocate de vânat, care aparţin de o structură numită Fondul pentru faună.

În Olanda nu există decât o singură categorie de terenuri de vânătoare, cele private neexistând, există terenuri unde vânătoarea se exersează liber şi mici terenuri de vânătoare ce pot fi exploatate comercial.

În ultimii ani vânătorii s-au organizat în unităţi de gestionare a vânatului, asociaţii cu drept de vânătoare, asociaţii titulare ale dreptului de a vâna, care regrupează proprietăţi cu scopul de a constitui domenii de vânătoare (cu suprafeţe în jur de 5.000 ha).


Permisul de vânătoare este obligatoriu şi trebuie să fie reînnoit anual. Condiţiile de obţinere a permisului sunt următoarele: - vârsta minimă 18 ani; - are un voucher de asigurare, care acoperă riscul faţă de o terţă parte pentru un minim de 907.560,43 euro; susţinerea şi promovarea unui examen de vânătoare aprobat. Sunt considerate examene aprobate cele organizate de Olanda, Germania, Belgia şi Luxemburg; - face dovada faptului că are propria sa zonă de vânătoare sau acceptul unui posesor de teren de vânătoare să vâneze în zona respectivă. 


În caz de conduită necorespunzătoare, permisul poate fi retras de către o instanţă. 


Cetăţenii străini pot obţine o licenţă de vânătoare în aceleaşi condiţii ca cele respectate de vânătorii din Ţările de Jos. Vânătorii invitaţi de cetăţeni olandezi pot obţine o licenţă specială pentru o perioadă de 6 zile. Costul unei licenţe normale este de aproximativ 85 de euro. Din această sumă o parte importantă se varsă într-un fond - „Faunafonds” - utilizat în anumite situaţii pentru plata daunelor aduse culturilor agricole, terenurilor sau fondului cinegetic.

Cote/limitări – specii protejate


- porumbelul sălbatic - fără cotă specificată;
- fazan - fără cotă specificată;

- raţa sălbatică - fără cotă specificată;

- lişiţă - necesită aprobare specială;


- alte specii de raţe - necesită aprobare specială;

- gâsca gri - necesită aprobare specială; 

- gâsca de Canada;

- alte specii de gâşte - necesită aprobare specială;
- iepure;

- iepurele brun;

- vulpea;

- raton;

- mistreţ - necesită aprobare specială; 

- căprioare - necesită aprobare specială; 

- cerb - necesită aprobare specială; 

- căprior - necesită aprobare specială;

- muflon - necesită aprobare specială;

Este interzisă vânătoarea la următoarele specii:
- potârniche;


- prepeliţă;


- cocoşul de mesteacăn;

- cocoşul de munte;


- becaţă;
- castor;

- bursuc;
- căprioara pitică.

POLONIA

În Polonia, 80% din păduri aparţin statului, dreptul de a vâna aparţinând structurilor reunite în Asociaţia pentru Vânătoare a Poloniei (PZL). Un proprietar de teren, ca să vâneze pe propriul teren trebuie să fie membru al acestei asociaţii
.

Statul este proprietarul drepturilor de vânătoare şi al vânatului, pe care le-a inclus într-o strategie naţională de protecţie a mediului, care are scopul conservării faunei sălbatice.

Statul despăgubeşte proprietarii pădurilor, de terenuri sau fermele, în cazul producerii de daune. Cooperarea între pădurari şi vânători garantează calitatea vânătorii.

Asociaţia pentru Vânătoare este foarte rezervată cu privire la privatizarea pădurilor, considerând că fragmentarea structurii forestiere poate avea un impact negativ atât asupra pădurilor, cât şi asupra economiei vânătorii.
Polonia este împărţită în 5.250 teritorii de vânătoare cu o suprafaţă minimă de 3.000 ha. Teritoriile sunt închiriate structurilor legal constituite (cluburi), pe o perioadă de 10 ani, de către guvernatorii provinciilor (pentru terenul deschis) sau de către directorii regionali ai direcţiilor silvice (pentru pădure). Un membru al Asociaţiei pentru Vânătoare dispune de o suprafaţă de minim 300 ha pentru desfăşurarea activităţilor specifice. 

Cluburile de vânătoare plătesc costurile pentru creşterea şi protecţia vânatului, precum şi eventualele daune aduse faunei şi florei. Planurile anuale de vânătoare sunt elaborate şi aprobate de Administraţia pădurilor. Cluburile obţin venituri din taxele de membru, din vânzarea de carne de vânat, din partidele de vânătoare organizate cu parteneri străini şi din exportul de animale, mai ales iepuri de câmp. Cluburile sunt obligate să angajeze un pădurar, care acţionează în calitate oficială, pentru fiecare teritoriu. 

Condiţiile de obţinere a unui permis de vânătoare pentru cetăţenii polonezi sunt următoarele: 

- un an de ucenicie într-un club de vânătoare (persoanele care au absolvit un liceu cu profil forestier sau silvic sau o facultate de profil sunt scutite); 

- promovarea examenului de vânătoare; 

- vârsta minimă 18 ani; 

- fără cazier judiciar. 

În afară de permisul de vânătoare, persoanele care doresc să-şi exercite dreptul de vânătoare trebuie să deţină următoarele documente: 

- un card de membru al Asociaţiei pentru Vânătoare (emis anual sub formă de abonament); 

- un permis de armă de foc de vânătoare eliberat de poliţie; 

- un card de vânătoare care menţionează teritoriul pe care se poate vâna, speciile permise şi cotele (valabil timp de o lună). 

Vânătorii străini au nevoie de un permis de rezident permanent (care le permite să se înscrie în Asociaţia pentru Vânătoare) sau de un permis de vânătoare eliberat de o agenţie de turism autorizat.
Cote/limitări – specii protejate


- porumbelul sălbatic - fără cotă specificată;
- fazan - fără cotă specificată, se vânează doar în anumite zone;

- potârniche;

- sitar;

- raţa sălbatică;

- lişiţă;


- alte specii de raţe;

- gâsca gri; 

- alte specii de gâşte;
- iepure;

- iepurele brun;

- vulpea;

- raton;

- mistreţ, perioada de vânătoare este mai mare la mascul; 

- căprioare; 

- cerb; 

- căprior de pădure;

- muflon.

Este interzisă vânătoarea la următoarele specii:
- bizon;


- prepeliţă;


- becaţă;

- cocoşul de munte;
- gâsca de Canada;

- iepurele de munte;

- pisica sălbatică;

- linx;

- lup;

- urs;

- elan;
- capra neagră.

PORTUGALIA

Legea nr. 173 din 21 septembrie 1999 referitoare la fundamentele generale ale vânătorii, care a intrat în vigoare în anul 2000, stabileşte regimul juridic de sprijin, exploatare şi conservare a resurselor cinegetice.

Prin articolul 3 a fost recunoscut dreptul la non-vânătoare ca fiind atributul proprietarilor, al beneficiarilor de uzufruct sau al celor care au închiriat, de a interzice vânătoarea pe terenurile lor sau de a împiedica menţinerea unei zone de vânătoare deja stabilite - atunci când nu au permis de vânătoare. Aceştia au însă obligaţia de a plăti daunele provocate de vânat vecinilor.

În principiu, vânătoarea poate fi exercitată pe orice teren, cu excepţia celor unde vânatul constituie un pericol pentru sănătatea şi liniştea persoanelor sau produce daune considerabile, cu excepţia terenurilor închise, grădinilor, parcurilor anexe ale locuinţelor sau terenurilor cultivate.

Dreptul de a vâna aparţine statului care transmite acest drept particularilor, în moduri diferite. Una dintre aceste structuri este administraţia locală care poate conferi dreptul de a vâna în anumite zone persoanelor care au acord de gestionare a teritoriului respectiv.

În principiu, constituirea unei astfel de zone se face cu acordul proprietarilor (în afara celor cu terenuri enclave, care sunt considerate de utilitate publică).

Conform legii, teritoriul naţional a fost împărţit în:

- zone unde vânătoarea este interzisă (din cauza aglomerării, zone militare, căi de comunicaţii, plaje etc.);

- zone în care vânătoarea se exercită condiţionat: fie cu autorizarea proprietarului, fie numai în anumite perioade ale anului când terenul nu este cultivat;

- zone de vânătoare unde sunt 4 categorii de zone: zone naţionale, zone asociative, zone turistice şi zone municipale.
Zonele naţionale sunt constituite pe o perioadă nedeterminată şi sunt constituite, în principal, pe terenuri publice, administrate de servicii ale Ministerului Agriculturii, fiind accesibile tuturor vânătorilor care plătesc o redevenţă.

Zonele sociale sunt instituite pe o perioadă nedeterminată, de preferinţă pe terenuri publice sau aparţinând cooperativelor.

Ele sunt administrate în comun de serviciile Ministerului Agriculturii, de colectivităţile locale şi de asociaţiile de vânători. Aceste zone sunt accesibile, libere unui număr limitat de vânători, selecţionaţi prin procedee ce permit garantarea principiului egalităţii (de exemplu, tragere la sorţi).

Zonele asociative sunt constituite de preferinţă pe terenuri private sau aparţinând cooperativelor. Suprafaţa lor este limitată la 3.000 ha. Exploatarea lor este încredinţată asociaţiilor de vânători pe o durată limitată, dar mai mare de 6 ani. Numărul vânătorilor admişi în zonă este fixat astfel încât fiecare să dispună de cel puţin 30 ha. 

Zonele turistice sunt constituite de obicei pe terenuri private sau aparţinând cooperativelor. Ele concesionează dreptul de vânătoare societăţilor turistice de profil. Exploatarea zonelor este asigurată de stat, de colectivităţile locale sau de o societate, concesionarea făcându-se pe o durată limitată. Exercitarea vânătorii este liberă pentru oricare vânător care plăteşte o redevenţă.

Zonele municipale au fost create prin Legea din 1999 şi au fost instituite pe terenuri publice sau private, aparţinând localităţilor, pentru a fi accesibile unui număr mare de vânători, cu prioritate proprietarii sau concesionarii rezidenţi ai comunei şi apoi ceilalţi vânători.

În Portugalia, există trei tipuri diferite de teritorii de vânătoare: 

- teritoriile administrate de asociaţiile de vânători; 

- teritoriile utilizate pentru turism şi în scopuri private; 

- teritoriile de vânătoare ale statului. 

În Portugalia, vânătorii trebuie să deţină următoarele documente: 

- permisul de vânătoare, inclusiv asigurarea;
- licenţa de vânătoare anuală; 

- permisul de arme de foc şi licenţa de transport a acestora.

Condiţii pentru obţinerea unui permis de vânătoare: 

- susţinerea examenului compus dintr-o probă teoretică şi una practică; 

- vârsta de 14 ani pentru vânătoare fără o armă de foc sau 18 ani pentru vânătoare cu o armă de foc; 

- asigurarea de vânătoare. 

Străinii, care doresc să vâneze în Portugalia trebuie să prezinte un permis de vânătoare valabil în ţara lor de origine, o asigurare valabilă pe teritoriul Portugaliei, pe perioada pentru care se solicită licenţa de vânătoare, sau să obţină un permis de vânătoare pentru non-rezidenţi.

Cote/limitări – specii protejate


- porumbelul sălbatic - fără cotă specificată;


- fazan;
- potârniche;


- sitar;

- prepeliţă;

- cocoşul de munte;
- lişiţă; 


- raţă sălbatică;

- iepure;

- iepurele brun;

- vulpe;

- mistreţ;
- cerb; 

- căprior;

- muflon.


Este interzisă vânătoarea la următoarele specii:


- castor;


- bursuc;


- pisica sălbatică;


- căprioară;


- lup;


- linxul iberic;


- urs;


- ibexul iberic.
SPANIA

În articolul 148-1-11 din Constituţie se precizează că toate comunităţile autonome îşi pot asuma competenţe în domeniul vânătorii.

Legea naţională fixează limita de 250 ha pentru vânarea vânatului mic şi 500 ha pentru vânatul mare.

Terenurile de vânătoare sunt de două categorii: terenuri de liber acces pentru orice vânător, ce pot fi publice sau private şi terenuri cu regim special ce sunt agreate de administraţia competentă a comunităţii, la cererea proprietarului. Limitele sunt clar stabilite.

Terenurile de vânătoare private trebuie să aibă o suprafaţă minimă (între 250-500 ha în funcţie de vânat). Suprafaţa minimală este dublă în cazul asociaţiilor.

În anumite comunităţi, colectivităţile locale pot crea zone de vânătoare, dreptul de a vâna fiind dat în gestiune prin contract sau prin adjudecare sau cedare, cu scopul de a facilita accesul vânătorilor locali.

Terenurile private şi terenurile sociale reprezintă aproximativ 80% din totalitatea terenurilor de vânătoare. 

Legea a prevăzut şi o altă categorie de terenuri, plasate sub supravegherea administraţiei locale. Ele au fost constituite la iniţiativa colectivităţii locale sau a asociaţiilor agricultorilor pe terenuri publice sau private, puse la dispoziţie de proprietarii lor (în suprafaţă de 500-1000 ha). Gestionarul unui asemenea teren cedează dreptul de a vâna prin contract, adjudecat pe o durată de cel puţin 6 ani pentru vânat mic şi cel puţin 9 ani pentru vânat mare.

În Spania există o lege federală de vânătoare, dar cele 17 de regiuni autonome au competenţe în stabilirea criteriilor impuse pentru activitatea de vânătoare şi în ceea ce priveşte conservarea naturii. 

La nivelul ţării nu există o reglementare care să impună obţinerea unui permis de vânătoare naţional. Fiecare vânător trebuie să deţină un permis de vânătoare eliberat de regiunea în care doreşte să vâneze. În doar 3 regiuni există obligativitatea ca solicitanţii să promoveze un examen de vânătoare. Permisul este în majoritatea regiunilor valabile timp de un an, termenul maxim de valabilitate fiind de 5 ani.

Cote/limitări – specii protejate


- porumbelul sălbatic - fără cotă la nivel naţional;


- fazan;

- sitar;

- prepeliţă;
- becaţă; 


- raţă sălbatică;


- lişiţă;

- iepure;

- iepurele brun;

- vulpe;

- lup - doar in unele regiuni;

- mistreţ;
- căprioare;

- cerb; 

- căprior;

- muflon;

- capra sălbatică; 

- gâsca sălbatică;
- ibexul spaniol.


Este interzisă vânătoarea la următoarele specii:

- potârnichea;

- cocoşul de munte;

- marmota alpină;


- bursuc;


- pisica sălbatică;


- linx;


- ursul.
Ungaria

Conform legii, drepturile şi fondurile de vânătoare aparţin statului. Ele pot fi transferate către structuri de profil sau persoane fizice. 83% din aceste terenurile pot fi închiriate, restul de 17% fiind interzise vânătorii private. 

Proprietarul drepturilor de vânătoare este responsabil pentru daunele produse culturilor şi deteriorărilor de orice fel.

Un vânător străin nu poate vâna pe teritoriul Ungariei fără a fi însoţit de către un vânător înregistrat la nivel local. Ghidul este responsabil poate toate acţiunile întreprinse, deciziile sale fiind întotdeauna obligatorii. 

Permisele de vânătoare se acordă solicitanţilor după un examen, care cuprinde două probe.
Partea teoretică înglobează managementul vânătorii, noţiuni de drept şi metode de vânătoare, armele de foc, etica de vânătoare şi noţiuni de biologie. Proba practică cuprinde noţiuni privind manipularea armelor de foc, proba de tir şi acordarea de prim ajutor. De asemenea, este necesară încheierea unei asigurări specifice de răspundere civilă.

Străinii care doresc să vâneze în Ungaria au nevoie de: 

- o licenţă de vânătoare care poate fi obţinută de către cetăţenii străini cu vârsta de minim 18 de ani, care au un contract de vânătoare valabil pentru unul din terenurile statului sau o invitaţie de vânătoare; 

- permisul de port-armă valabil în ţara de origine;

- asigurarea de răspundere civilă necesară pentru compensarea eventualelor prejudicii cauzate în timpul vânătorii. Asigurarea trebuie să acopere perioada pentru care licenţa de vânătoare este valabilă. 

Vânătorii străini plătesc o taxă fixă pentru obţinerea licenţei de vânătoare. Licenţa poate fi obţinut fie direct de către vânătorul invitat, de către reprezentantul vânătorului sau prin intermediul companiei care a încheiat un contract de vânătoare cu statul.

Cote/limitări – specii protejate


- porumbelul sălbatic - fără cotă la nivel naţional;


- fazan - 400.000 exemplare, necesită licenţă specială;
- potârniche;


- sitar - 1.000 exemplare, necesită licenţă specială;

- raţă sălbatică;


- lişiţă;


- alte specii de raţe sălbatice;

- gâsca de Canada;


- alte specii de gâşte;

- iepure;

- iepurele brun - 140.000 exemplare;

- vulpe;

- şacal;

- raton;

- castor;

- mistreţ - 128.365 exemplare;
- căprioare - 100.350 exemplare;

- cerb - 53.000 exemplare, în anumite condiţii; 

- muflon - 3.244 exemplare;
- capra neagră - necesită licenţă specială;

Este interzisă vânătoarea la următoarele specii:

- prepeliţa;
- becaţa;

- castor;

- pisica sălbatică;


- linx;


- lup;


- ursul.

